Vindmølledramaet på Mors er forbi. Efter at have snurret rundt i næsten et døgn er vingerne og møllehuset røget af den løbske vindmølle ved Næssundvej sydvest for Nykøbing Mors. - Der lød et ordentligt brag og så knækkede den ene vinge af og kort tid efter faldt huset af. Vingerne splintredes, vingestykker røg så langt som 35 meter væk fra møllen, siger vagtchef Henrik Nielsen fra Midt- og Vestjyllands Politi til TV MIDTVEST. Ingen personer kom til skade, da vinden rev møllen i stumper og stykker. Afspærringen af Næssundvej er nu ophævet, så trafikken igen kan passere stedet.

Opsummering:
Vinger og møllehus er blevet revet af den løbske vindmølle på Mors. Ingen personer er kommet til skade.